**Lastele ja noortele suunatud digitaalse toiduturunduse pilootuuring ekraanipildi** **jäädvustamise teel**

Kutsume Teie last osalema pilootuuringus, mille eesmärk on täpsemalt uurida 12–17-aastaste laste tegelikku kokkupuudet nn ebatervislike toitude digitaalse turundusega. Soovime mõista ja hinnata, mida lapsed tegelikult veebis näevad, milliseid turundustehnikaid, turundajate poolt loodud sisu, tootepaigutust kasutatakse. Lisaks on võimalik tuvastada laste kokkupuudet ka alkoholi ja tubakatoodete reklaamidega. Selle tuvastamiseks on välja töötatud rakendus nimega KidAd, mis suudab jäädvustada neid reklaame, mida lapsele näidatakse. Ebatervislikeks toitudeks loetakse uuringus suure suhkrute, küllastatud rasvahapete ja/või soola sisaldusega toite.

Uuringut korraldab Tervise Arengu Instituut (Hiiu 42, Tallinn) koostöös Maailma Terviseorganisatsiooni (WHO) Euroopa Regionaalbürooga. Uuringu kooskõlastas Tervise Arengu Instituudi inimuuringute eetikakomitee (otsus nr 753).

Kes on oodatud osalema?

Uuringus on oodatud osalema 12**–**17-aastased eesti keelt kõnelevad lapsed ja noored, kes kasutavad Androidil põhinevat digiseadet (nutitelefon, tahvelarvuti). Uuritaval palutakse kasutada uuringu jooksul ainult ühte seadet.

Mida osalemine tähendab?

Lapse uuringus osalemise eelduseks on Teie, kui lapsevanema informeeritud nõusolek. Nõusoleku vormi täitmine võtab aega umbes 10-15 minutit ühe lapse kohta. Kui nõustute, et Teie laps uuringus osaleb, saadetakse ka lapsele e-posti või tekstisõnumina Tervise Arengu Instituudi (TAI) veebilink kokkuvõtliku uuringu tutvustusega ning lapsele mõeldud küsimustikuga digiseadmes veedetud aja kohta. Küsimustikuga saate tutvuda ka TAI veebilehel. Kui laps ei soovi uuringus osaleda, siis olenemata Teie nõusolekust tema kokkupuudet digiturundusega uurida ei saa. Lapse mitte nõus olemine uuringus osalemisega väljendub selles, et ta kas ei vasta talle saadetud küsimustikule või ei soovi installida oma seadmesse rakendust ning meil ei ole seega võimalik ka lapse kokkupuudet digireklaamidega hinnata. Nõusoleku andnud osalejate lastel palutakse oma digiseadmesse installida ekraanipildi jäädvustamise teel digitaalse turunduse andmete kogumist võimaldav rakendus KidAd (välja töötatud WHO Euroopa Regionaalbüroo poolt). Selleks saadetakse sõnumina või e-posti aadressile info, mis sisaldab juhiseid rakenduse allalaadimise ja installimise kohta uuringu alguses ja desinstallimise kohta uuringu lõpus, samuti installimise link. Kui lapsel oma seadet ei ole, siis palutakse lapsevanemal installida rakendus seadmesse, mida laps põhiliselt kasutab ning hoida seda aktiivsena kui laps seadet kasutab.

Pärast installimist jäädvustab rakendus automaatselt ekraanipilte 7 päeva jooksul 10 sekundiliste intervallidega, kui laps kasutab sotsiaalmeedia platvorme YouTube, Facebook, Instagram, Twitter ja TikTok veebilehitsejas Chrome. Ekraanipilte jäädvustatakse ainult siis, kui mõni eelnimetatud platvorm on seadmes avatud, kui laps selle sulgeb, siis ekraanipiltide tegemist enam ei toimu. Rakendus jäädvustab kõike ekraanil olevat, kuid ainult eesmärgiga tuvastada toidu- ja joogireklaame. Võimalik on ka alkoholi ja tubakatoodete reklaamide tuvastamine. Samuti jäädvustatakse lapse asukoht, reklaamide pausile panek ning vahelejätmine (skip), meeldivaks märkimised, teistele jagamised ning reklaamide jagajate info (blogijad, vlogijad jne). Ehkki nendel ekraanipiltidel on võimalik salvestada tundlikke andmeid (sealhulgas katsealuste nimed, pildistatava ja tema sõprade / perede fotod, kui need on platvormile üles laetud, ning isiklik suhtlus), ei salvestata privaatset suhtlust teksti (nt WhatsApp) ja e-posti teel. Selleks palutakse osalejatel välja lülitada tekstisõnumite „Pop-up“ funktsioon (vastav juhis koos installimise juhisega). Rakendusega ei koguta metaandmeid ja rakendus ei jaga ekraanitegevusi. Rakendusega kogutud andmed ekraanipiltide kohta hoiustatakse WHO serveris, mis asub Šveitsis. Veebilehtedele sisestatud paroole ja muud teavet, näiteks pangaandmeid, ei koguta. Pärast rakenduse installimist ei ole vaja teha muud, et kui hoida rakendus 7 päeva jooksul installituna ja aktiivsena. Andmekogumisperioodi lõppedes palutakse osalejatel uuringu lõpetamiseks rakendus desinstallida.

Osalemise anonüümsus

Uuring ei ole anonüümne. Uuringus osalejale omistatakse uuringu läbiviija poolt numbriline kood. Et analüüsimisel siduda uuringus osalev laps ja tema kohta kogutavad ekraanipildid, omistab WHO sellele numbrilisele koodile vastava numbri (ID), mis võimaldab uuringu teostajatel siduda analüüsimisel uuringus osalevat last tema kasutatavast seadmest kogutud ekraanipiltidega. Uuringu käigus me töötleme Teie ja Teie lapse isikuandmeid. Andmete kogumise ja analüüsimise käigus töödeldakse lapsevanema andmeid (nimi, e-posti aadress, telefoninumber) ja lapse andmeid (nimi, sugu, vanus, telefoninumber ja e-posti aadress). Informeeritud nõusoleku andmisel saadud andmeid, uuringu koodivõtit ja uuringu käigus kogutud andmete analüüs säilitatakse Tervise Arengu Instituudi serveris, kaustas, millele on ligipääs vaid uuringu meeskonnal. Teil on õigus taotleda juurdepääsu isikuandmetele, mida me hoiame ning õigus peatada meiepoolne isikuandmete töötlemine. Selleks tuleb pöörduda uuringu läbiviija poole allpool oleval e-posti aadressil. Hiljemalt 31.12.2022 hävitatakse nõusoleku andmisel saadud andmed, kustutatakse koodivõti ja kõik andmeid, mis võimaldavad Teid ja Teie last tuvastada. Uuringu käigus jäädvustatud ekraanipilte säilitatakse WHO serveris kuni 31.12.2022. Rakenduse kasutamisega kogutud andmed WHO serveris (asukohaga Šveits) on kogu uuringu jooksul kodeeritud kujul. Uuringu tulemused avaldatakse üldistatult ja Teie või Teie lapse andmeid ei avaldata kusagil.

Osalemise kasu ja riskid

Teie lapse osalemine selles pilootuuringus aitab paremini hinnata, mida lapsed tegelikult oma seadmes erinevatel platvormidel reaalajas näevad (ka reklaami avamata, nt bännerid, automaatselt töötavad videod jms). See uuring aitab paremini mõista turundustehnikaid, turundajate poolt loodud sisu ja tootepaigutust ning brände.

Lisaks saab laps digiseadmes rakendust uuringuperioodi lõpuni installituna ja aktiivsena hoidmisel 15 euro väärtuses Partner kinkekaardi, mis saadetakse talle e-posti aadressile elektrooniliselt. TAI töötajatele ja nende pereliikmetele kinkekaarte ei jagata. TAI rakendab kõiki võimalikke isikuandmete kaitse meetmeid, et Teie poolt uuringu läbiviijatega jagatud andmete turvalisus on tagatud.

Vabatahtlik osalemine

Uuringus osalemine on täiesti vabatahtlik. Teie laps ei pea uuringus osalema või võite osalemise mis tahes põhjusel igal ajal katkestada. Teie laps ei osale automaatselt uuringus, kui ta ei vasta talle saadetud küsimustikule või ta ei installi rakendust enda seadmesse, olenemata lapsevanema antud nõusolekust uuringus osalemiseks. Uuringus osalemise katkestamise soovist palume teada anda alloleval e-posti aadressil. Juhul, kui katkestate uuringus osalemise, kustutatakse kõik selle hetkeni kogutud andmed ja neid ei kasutata analüüsis.

Mida peab uuringuga liitumiseks tegema?

Teie lapse liitumiseks uuringuga täitke palun nõusoleku vorm LimeSurvey keskkonnas [Küsimustik lapsevanemale ja nõusoleku andmine](https://tervis.limesurvey.net/678119?lang=et) hiljemalt 18.juuliks 2021.a. LimeSurvey küsitlusele on link ka TAI veebilehel, mille avanedes saate sisestada enda ja uuringus osaleva lapse andmed. Kui perest osaleb mitu last, palume täita iga lapse kohta eraldi andmed. Uuringusse saab lisada ühe pere poolt maksimaalselt 3 last. Peale küsimustele vastamist on LimeSurvey keskkonnas küsimuste all nupp „Kinnita“, mida vajutades annavad lapsevanemad nõusoleku lapse uuringus osalemiseks ning andmete töötlemiseks ning nende vastused küsimustele jõuavad Tervise Arengu Instituudis uuringu läbiviijale. Järgnevalt saadab uuringu läbiviija lapsele e-posti või tekstisõnumina lingi uuringu kokkuvõtlikule infole ning LimeSurvey küsimustikule digiseadmes veedetud aja kohta. Peale küsimustele vastamist jõuavad vastused uuringu läbiviijani ning seejärel saadetakse lapsele juhised rakenduse installimise ja desinstallimise kohta, samuti installimise link.

Kontaktisik

Kui soovite uuringu kohta rohkem teavet, võtke ühendust Tervise Arengu Instituudi analüütiku Kaidy Teppega, kes on antud uuringu teostaja (tel: 6593852, e-mail: kaidy.teppe@tai.ee).

**Täname, kui nõustute oma lapse osalemisega uuringus!**